Beweerde plaasmoordenaar weer in hofAndrew Ndlovu (Foto: Ian Cameron via Facebook) Andrew Ndlovu, ook bekend as Andrew Druza, die man wat onlangs vir die moord op Christine Robinson (59) in Julie 2014 in hegtenis geneem is, se hofsaak is weer uitgestel. Dit was sy tweede verskyning in die hof sedert hy einde Julie aangekeer is. Mashudu Malabi-Dzhangi, woordvoerder van die Nasionale Vervolgingsgesag (NVG), het bevestig Ndlovu sal na verwagting op 29 Oktober weer in die hof verskyn. Hy is geen borgtog toegestaan nie en sal in aanhouding bly. Ndlovu het verlede Maandag die eerste keer in die hof verskyn. Hy staan tereg op aanklagte van moord, verkragting, huisbraak met die opset om te steel en diefstal. Hy word ook beskuldig van die oortreding van die Immigrasiewet. Maroela Media het vroeër berig Ndlovu is op 30 Julie, ses jaar na die moord op Robinson, in Johannesburg vasgetrek. Hy het glo die afgelope vier jaar onder ŉ skuilnaam in Johannesburg gewerk. Ian Cameron, onafhanklike misdaadkenner, het saam met oudkol. Sakkie Louwrens wat destyds die ondersoekbeampte in Robinson se moord was, gewerk om Ndlovu vas te trek. Robinson is in Julie 2014 verskeie kere met ŉ mes in haar huis by die Rra-Ditau Bush Lodge buite Thabazimbi gesteek en toe glo verkrag en beroof. Die verdagte het daarna op die vlug geslaan. Ndlovu was ten tyde van die voorval ŉ werknemer by die lodge en het toe al glo langer as tien jaar vir Robinson gewerk. Dirk Nel van die Transvaalse Landbou Unie (TLU SA) se Thabazimbi-distrik, vertel lede van die gemeenskap het Donderdag in omtrent 500 voertuie ŉ optog gevorm na die hof. Dié optog is gereël om die familie en vriende te ondersteun en uit protes teen plaasaanvalle en -moorde. TLU SA het die optog met die nodige goedkeuring van die polisie en volgens die nodige afsonderingsregulasies gereël. “Ons sal nie meer toelaat dat enige plaasaanvalle ongesiens en ongestraf verby gaan nie,” sê Henk van de Graaf, die streeksvoorsitter van TLU SA Noord. “Ons sal as ŉ gemeenskap saamstaan en ondersteun daar waar die regering nie die wil het om dit te doen nie.”